Na lehu le matla go feta Modimo? Ga go bjalo le gatee! Ke bjang lehu—goba “lenaba” le ge e le lefe—le ka bago matla go feta “Modimo Ramatlaohle”? (1 Bakorinthe 15:26; Ekisodo 6:3) Modimo o na le matla a go dirolla lehu a diriša tsogo, le gona o holofetša go dira sona seo lefaseng la gagwe le lefsa. * Kholofetšo yeo ke ya kgonthe gakaaka’ng? Morwa wa Modimo ka noši, Jesu, o re botša ka mantšu ao a ka tlatšago dipelo tša rena ka kholofelo.—Bala Mateo 22:31, 32. Mantšu a latelago a Paulo a hlalosa seo tsogo ya Jesu e dirilego gore se kgonege. Paulo o itše: “Bjalo ka ge lehu le tlile ka motho, tsogo ya bahu le yona e tla ka motho.” Ka baka la sebe le go se phethagale tšeo di fetišeditšwego go rena ke Adama, ka moka ga rena re a hwa. Lega go le bjalo, ka go neela bophelo bja gagwe bjo bo phethagetšego e le topollo, Jesu o buletše batho tsela ya go lokollwa bokgobeng bja sebe le lehu ka tsogo. Paulo o dirile kakaretšo e botse ya taba ye ka go ngwala go Baroma 6:23 gore: “Moputso woo sebe se o lefago ke lehu, eupša mpho yeo Modimo a e neago ke bophelo bjo bo sa felego ka Kriste Jesu Morena wa rena.”